Broj: 711-I-173-M-162-18/19-02-18

Zagreb, 8. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Željka Mavrina, općinskog načelnika Općine Ivanska,** za davanjem mišljenja Povjerenstva**,** na 34. sjednici, održanoj dana 8. siječnja 2019.g., daje sljedeće:

**MIŠLJENJE**

1. **Sukladno odredbama ZSSI-a, dužnosnik Željko Mavrin, općinski načelnik Općine Ivanska, može bez naknade za rad, ali uz naknadu troškova goriva i drugog stvarnog troška, svojim traktorom obavljati poslove čišćenja snijega na području Općine te, prema potrebi, odvoza građevinskog materijala, no vodeći brigu da ga navedeni poslovi ne ometaju u redovitom i odgovornom obnašanju dužnosti.**

**Naknada troškova dužnosniku može biti isplaćena od strane Općine Ivanska ili od strane komunalnog poduzeća** **IVANKOM d.o.o. u vlasništvu Općine Ivanska, ovisno o tome u čijem je djelokrugu obavljanje navedenih poslova, ali uz obavezu da, radi transparentnosti, o isplati naknade troškova dužnosniku bude donesena posebna odluka ili drugi pisani akt kao pravna osnova isplate, pri čemu, ukoliko je donošenje takve odluke u nadležnosti općinskog načelnika, dužnosnik se od istog mora izuzeti.**

1. **Sukladno odredbama ZSSI-a, dužnosnik Darko Turković, zamjenik općinskog načelnika Općine Ivanska, može bez naknade za rad povremeno, odnosno u izvanrednim okolnostima nedovoljnog broja radnika, obavljati poslove prijevoza kamiona za komunalno poduzeće IVANKOM d.o.o. Dužnosnik može za obavljanje navedenih poslova sklopiti ugovor o djelu te primati naknadu za rad, ukoliko prethodno na službenim mrežnim stranicama Općine Ivanska i komunalnog poduzeća IVANKOM d.o.o. bude objavljena potreba za radnikom za obavljanje navedenih poslova te ukoliko u primjerenom roku ne bude drugih prijavljenih zainteresiranih osoba s potrebnim kvalifikacijama, a kako bi dužnosnik sačuvao vlastitu vjerodostojnost te kako ne bi nastala sumnja da je položaj dužnosnika na bilo koji način iskoristio radi ostvarivanja osobnog probitka.**
2. **Odredbe ZSSI-a ne primjenjuju se na članove općinskih vijeća, no članovi općinskih vijeća, kao obnašatelji javnih dužnosti, trebali bi se pridržavati etičkih načela. Stoga se upućuje dužnosnik da je potrebno da, u svrhu zaštite povjerenja građana i jednake dostupnosti radnih mjesta u pravnim osobama osnovanim od strane Općine, komunalno poduzeće IVANKOM d.o.o., prije zapošljavanja na predmetnom radnom mjestu, za koje je zainteresiran član općinskog vijeća Općine Ivanska, objavi potrebu za radnikom za obavljanje predmetnih poslova na službenim mrežnim stranicama Općine Ivanska i komunalnog poduzeća IVANKOM d.o.o.**

Obrazloženje

Zahtjev za davanjem mišljenja Povjerenstva podnio je dužnosnik Željko Mavrin, općinski načelnik Općine Ivanska. U knjigama ulazne pošte zahtjev je zaprimljen pod poslovnim brojem 711-U-3780-M-162/18-01-4, dana 28. prosinca 2018.g. Povodom navedenog zahtjeva vodi se predmet broj: M-162/18.

Dužnosnik u navedenom zahtjevu navodi da Općina Ivanska ima troje zaposlenih i općinskog načelnika, koji dužnost obnaša volonterski. Navodi da je u vlasništvu Općine Ivanska komunalno poduzeće IVANKOM d.o.o., koje ima 6 zaposlenih. Dužnosnik navodi da je, s obzirom na mali broj zaposlenih teško organizirati izvršavanje neodgodivih komunalnih poslova te da iz tog razloga po potrebi neke od tih poslova obavljaju dobrovoljno i bez naknade općinski načelnik i njegov zamjenik.

Dužnosnik moli mišljenje Povjerenstva može li kao općinski načelnik, bez naknade za rad, svojim traktorom obavljati poslove čišćenja snijega na području Općine te, prema potrebi, odvoza građevinskog materijala te, ukoliko može obavljati navedene poslove, može li dobiti naknadu troška goriva iz sredstava općinskog proračuna ili iz sredstava komunalnog poduzeća IVANKOM d.o.o. Nadalje, dužnosnik moli mišljenje Povjerenstva može li zamjenik općinskog načelnika Općine Ivanska povremeno odnosno u izvanrednim okolnostima nedovoljnog broja radnika obavljati poslove prijevoza kamiona za komunalno poduzeće IVANKOM d.o.o. odnosno zamjeniti odsutnog radnika te, ukoliko može obavljati navedene poslove, može li mu se isplatiti naknada za obavljeni rad na temelju ugovora o djelu ili navedene poslove može raditi bez naknade. Konačno, dužnosnik moli mišljenje Povjerenstva može li se član Općinskog vijeća Općine Ivanska zaposliti u komunalnom poduzeću IVANKOM d.o.o. ili obavljati poslove u istom poduzeću temeljem Ugovora o djelu.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da u Općini Ivanska, počevši od 8. lipnja 2017.g., Željko Mavrin obnaša dužnost općinskog načelnika, a Darko Turković dužnost zamjenika općinskog načelnika. Stoga su Željko Mavrin i Darko Turković, povodom obnašanja navedenih dužnosti, obavezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženje mišljenje u roku od 15 dana od dana primitka zahtjeva.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Uvidom u Izvješća o imovinskom stanju, koja su dužnosnici Željko Mavrin i Darko Turković podnijeli Povjerenstvu povodom stupanja na predmetne dužnosti, utvrđeno je da oba dužnosnika svoje dužnosti obnašaju volonterski, a ne profesionalno. Stoga se na predmetnu situaciju ne primjenjuje odredba članka 13. stavka 2. ZSSI-a.

Međutim, dužnosnici moraju voditi računa da u obnašanju javne dužnosti postupaju sukladno načelima savjesnosti, odgovornosti i nepristranosti te da čuvaju vlastitu vjerodostojnost i povjerenje građana, da otklone sumnju da su obnašanje dužnosti iskoristili radi vlastitog probitka ili probitka osobe s kojom su povezani te da svakom situacijom mogućeg sukoba interesa upravljaju na način da taj sukob učinkovito izbjegnu, sukladno propisanim obvezama iz članka 5. i članka 6. stavka 4. ZSSI-a.

U konkretnom slučaju, ako dužnosnici udređene jedinice lokalne samouprave osobno stupaju u poslovni odnos radi obavljanja radova za komunalno trgovačko društvo u vlasništvu iste jedinice, opravdano se može nastati dojam u javnosti da su dužnosnici iskoristili svoj položaj u osnivaču komunalnog trgovačkog društva kako bi ostvarili određenu zaradu.

U slučaju da ove poslove obavljaju bez zasnivanja poslovnog odnosa i bez naknade, tada takav dojam ne nastaje, no dužnosnici neovisno o tome moraju voditi računa da ih takvi poslovi ne poslovi ne ometaju u redovitom i odgovornom obnašanju dužnosti na koju su ih izabrali građani iste jedinice lokalne samouprave.

Ujedno, dužnosnici moraju voditi računa da izbjegnu svako sudjelovanje u donošenju i provođenju odluka o isplatama naknada za troškove poslova koje obave za poslovni subjekt u vlasništvu jedinice, ali i da se isplate takvih naknada troškova vode u potpunosti transparentno.

Slijedom navedenog, Povjerenstvo zaključuje da, sukladno odredbama ZSSI-a, dužnosnik Željko Mavrin može bez naknade za rad, ali uz naknadu troškova goriva i drugog stvarnog troška, svojim traktorom obavljati poslove čišćenja snijega na području Općine Ivanska te, prema potrebi, odvoza građevinskog materijala, no vodeći brigu da ga navedeni poslovi ne ometaju u redovitom i odgovornom obnašanju dužnosti.

Povjerenstvo u konkretnom slučaju ne razmatra raspodjelu komunalnih djelatnosti u Općini Ivanska niti redovno financijsko poslovanje Općine Ivanska odnosno društva IVANKOM d.o.o. u pogledu isplate naknade nastalog troška dužnosniku.

Stoga Povjerenstvo zaključuje da naknada troškova dužnosniku može biti isplaćena od strane Općine Ivanska ili od strane komunalnog poduzeća, ovisno o tome u čijem je djelokrugu obavljanje navedenih poslova, ali uz obavezu da, radi transparentnosti, o isplati naknade troškova dužnosniku bude donesena posebna odluka ili drugi pisani akt kao pravna osnova isplate, pri čemu, ukoliko je donošenje takve odluke u nadležnosti općinskog načelnika, dužnosnik se od istog mora izuzeti.

Slijedom navedenog, Povjerenstvo je dalo mišljenje kao u točki I. izreke.

Nadalje, Povjerenstvo zaključuje da, sukladno odredbama ZSSI-a, dužnosnik Darko Turković, zamjenik općinskog načelnika Općine Ivanska, može bez naknade za rad povremeno odnosno u izvanrednim okolnostima nedovoljnog broja radnika obavljati poslove prijevoza kamiona za komunalno poduzeće IVANKOM d.o.o.

Prema tome, nema zapreke da dužnosnik bude angažiran od predmetnog komunalnog poduzeća da obavlja ove poslove.

Međutim, Povjerenstvo upućuje dužnosnika da, u svrhu zaštite vlastite vjerodostojnosti te kako ne bi nastala sumnja da je položaj dužnosnika na bilo koji način iskoristio radi ostvarivanja osobnog probitka, dužnosnik može za obavljanje navedenih poslova sklopiti ugovor o djelu s komunalnim poduzećem IVANKOM d.o.o. te primati naknadu za rad, samo ukoliko prethodno na službenim mrežnim stranicama Općine Ivanska i komunalnog poduzeća IVANKOM d.o.o. bude objavljena potreba za radnikom za obavljanje navedenih poslova te ukoliko u primjerenom roku ne bude drugih prijavljenih zainteresiranih osoba s potrebnim kvalifikacijama.

Povjerenstvo napominje da je uputno, u slučaju da dužnosnik Darko Turković bude obavljao navedene poslove za komunalno poduzeće IVANKOM d.o.o. uz naknadu, da se dužnosnik izuzme iz eventualno povjerenog posla zastupanja Općine Ivanska u Skupštini toga društva, kako ne bi došao u situaciju sukoba interesa u odnosu na direktora toga trgovačkog društva, s obzirom da o statusu i materijalnim pravima direktora trgovačkog društva odlučuje skupština društva, a direktor odlučuje o angažmanu radnika i isplatama naknada za rad.

Slijedom navedenog, Povjerenstvo je dalo mišljenje kao u točki II. izreke ovog akta.

 U odnosu na upit vezan za člana Općinskog vijeća Općine Ivanska, Povjerenstvo ističe da je člankom 3. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Povjerenstvo naglašava da, sukladno odredbama članka 3. ZSSI-a, članovi predstavničkih tijela jedinica lokalne i područne (regionalne) samouprave nisu dužnosnici u smislu toga Zakona pa se stoga odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

Međutim, članovi predstavničkih tijela jedinica lokalne i područne (regionalne) samouprave, imajući u vidu da su izabrani od strane građana na izborima te imajući u vidu nadležnost toga tijela, nedvojbeno obnašaju javnu dužnost. Stoga Povjerenstvo smatra da su, iako ih na to ne obvezuju izričite odredbe ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te da se u obnašanju javne dužnosti privatni interes ne smije staviti iznad javnog interesa. Javna dužnost ne smije se koristiti za osobni probitak niti za probitak povezane osobe.

Stoga Povjerenstvo upućuje dužnosnika Željka Mavrina, kao zakonskog zastupnika Općine Ivanska, koja je osnivač komunalnog poduzeća IVANKOM d.o.o., da je, u svrhu zaštite povjerenja građana i jednake dostupnosti radnih mjesta u pravnim osobama osnovanim od strane Općine, potrebno da komunalno poduzeće IVANKOM d.o.o., prije zapošljavanja na predmetnom radnom mjestu, za koje je zainteresiran član općinskog vijeća Općine Ivanska, objavi potrebu za radnikom za obavljanje predmetnih poslova na službenim mrežnim stranicama Općine Ivanska i komunalnog poduzeća IVANKOM d.o.o.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Željko Mavrin, elektroničkom dostavom

2. Dužnosnik Darko Turković, elektroničkom dostavom

3. Objava na internetskoj stranici Povjerenstva

4. Pismohrana